
Az új közös fellépés célja, hogy a digitális egészségügy előnyeit minden polgár, a betegek és az egészségügyi szakemberek számára elérhetővé tegye a rákmegelőzés és betegellátás javítása érdekében Európa-szerte. Az EU4Health program és az Európai Rákellenes Terv keretében megvalósuló kezdeményezés 2029-ig tart.
„Az Európai Unióban működő rákközpontok digitális fejlesztése a megelőzés és az ellátás javítása érdekében” (JA eCAN Plus) című közös fellépést a Belga Királyi Könyvtárban mutatták be, ahol közel 140-en vettek részt személyesen, míg online hetvenen. Az EU4Health program keretében megvalósuló projekt négy év alatt 23 európai ország és 81 partner részvételével zajlik majd, akik a közegészségügyi intézetek, egyetemek, kórházak, rákközpontok és betegszervezetek közül kerültek ki. Ezek a szereplők együtt fognak dolgozni az e-egészségügy, a telemedicina és a távfelügyeleti rendszerek fejlesztése, valamint az egészségügyi adatokhoz való hozzáférés és az egészségügyi adatok cseréjének javítása érdekében a meglévő és a jövőbeni rákközpontokban.
A kick-off meetingen bemutatásra kerültek a különböző munkacsomagok első évre vonatkozó munkatervei, valamint a fő célkitűzések és az elérni kívánt eredmények. Az eCAN Pluskilenc munkacsomagra tagolódik: WP1 - Koordináció, WP2 - Kommunikáció, WP3 - Értékelés, WP4 - Fenntarthatóság, WP5 - A rák megelőzésének és kezelésének előmozdítása egy átfogó digitális egészségügyi ismeretterjesztő programon keresztül, WP6 - Együttműködésen alapuló klinikai döntéshozatal a diagnosztika, kezelés és ellátás területén a rákközpontok között, WP7 - Kapacitásépítés a távdiagnosztika területén, WP8 - Kapacitásépítés a hatékony távfelügyelet és betegkövetés érdekében és WP9 - A digitális egészségügyi eszközök (DHT) megtérítése a rákbetegség területén az EU tagállamaiban.
Az eCAN Plus közös fellépés célkitűzései
A projekt az egészségügyi adatok európai szintű megosztásának szükségességével foglalkozik a rákbetegek ellátásával összefüggésben, az eCAN közös fellépés (2022-2024) által kidolgozott prioritásokra és ajánlásokra építve. Az eCAN különböző kihívásokat azonosított az interoperabilitással, a jogi és etikai szabványokkal, az irányítással, a kiberbiztonsággal, a technikai követelményekkel és a személyes adatok védelmére vonatkozó szabályoknak való megfeleléssel kapcsolatban. Ezek a problémák az egyes országok között egyenlőtlenségekhez vezettek az egészségügyi adatok kutatásra és döntéshozatalra történő felhasználásában.
Ezekre a kihívásokra válaszul az eCAN Plus konkrét célkitűzései a következők:
· Átfogó képzési program végrehajtása a digitális készségek fejlesztése érdekében.
· A rákközpontokon belüli és a rákközpontok közötti digitális együttműködés fokozása.
· A telemedicinális eszközök klinikai alkalmazásainak megvalósítása a rákbetegek ellátásának különböző helyszínein.
· Az európai egészségügyi adattér megvalósítására való felkészültség javítása.
Ezen túlmenően a közös fellépés keretet fog kidolgozni a digitális eszközök, például a telemedicinális alkalmazások biztonságos és kísérleti integrációjának tesztelésére és kipróbálására, az összes uniós szabályozásnak (pl. az Általános Adatvédelmi Rendelet (GDPR), az Orvostechnikai Eszközökről szóló Rendelet (MDR) és az Európai Egészségügyi Adattérről szóló Rendeletnek (EHDS)) megfelelően, annak érdekében, hogy javuljon ezen eszközök használata a rákbetegek kezelésében.
A projekt több területen is szinergiákat alakít ki más uniós kezdeményezésekkel, különös tekintettel a távkonzultáció és távmonitorozás integrációjára, az egészségügyi adatok hatékony és biztonságos cseréjére, az egészségtudatosság erősítésére, valamint a digitális egészségügy megoldások elterjesztésének támogatására.
Európa válasza a jelenlegi rákügyi előrejelzésekre
A daganatos megbetegedések a szív- és érrendszeri betegségek után a második vezető halálok az Európai Unióban. Megelőzése és visszaszorítása kiemelt népegészségügyi jelentőséggel bír, mivel a rák számos közös kockázati tényezővel rendelkezik egyéb nem fertőző betegségekkel. Európán belül azonban jelentős egyenlőtlenségek tapasztalhatók a rák időben történő felismerésének és túlélésnek esélyeiben. Ezek az eltérések elsősorban az eltérő megelőzési politikáknak, a korszerű diagnosztikai és terápiás eljárásokhoz való hozzáférés hiányosságainak, valamint a megfelelő szakellátás terén fennálló rendszerszintű egyenlőtlenségekből ered. Határozott fellépés hiányában Európában a rákos megbetegedések száma 2040-re várhatóan egyötödével nő, ami évente több mint 5 millió új esetet jelent majd.
A betegség elleni küzdelem jegyében az Európai Bizottság 2021-ben elindította az Európai Rákellenes Tervet (Europe’s Beating Cancer Plan – EBCP), amely átfogó szakpolitikai keretrendszert biztosít a tagállamok számára a rák elleni küzdelem minden szakaszában – a megelőzéstől és a korai felismeréstől kezdve a diagnózis felállításán át a kezelésig. A JA eCAN Plus projekt az EBCP célkitűzéseit segíti azáltal, hogy hozzájárul az egységesen magas színvonalú rákellátás biztosításához az EU egész területén.
Az EBCP mellett a Bizottság az Európai Digitális Stratégia részeként elkötelezett az egészségügyi rendszerek digitális átalakítása mellett is, amely kulcsszerepet játszik az ellátáshoz való hozzáférés és annak minőségének javításában. A daganatos betegségek ellátása az egyik olyan terület, amely a legtöbbet profitálhat ebből az átalakulásból.


